Illum il-Kunsill approva r-rapport annwali tiegħu dwar l-implimentazzjoni tar-Regolament 1049/2001 dwar l-aċċess pubbliku għad-dokumenti. Ir-rapport juri li aktar minn 420 000 dokument bil-lingwa oriġinali ġew elenkati fir-reġistru pubbliku fil-31 ta' Diċembru 2019. Minn dawn id-dokumenti, aktar minn 70% huma pubbliċi u jistgħu jitniżżlu mill-internet. Fl-2019, żdiedu fir-reġistru aktar minn 23 000 dokument bil-lingwa oriġinali, li kważi 71% minnhom huma pubbliċi. Ir-reġistru pubbliku tal-Kunsill ġie kkonsultat madwar 435 350 darba. Kulħadd jista' jitlob aċċess għad-dokumenti elenkati fir-reġistru pubbliku li għadhom mhumiex pubbliċi. L-aċċess jista' jinċaħad biss fuq il-bażi ta' waħda mill-eċċezzjonijiet previsti fir-Regolament 1049/2001. Fost l-oħrajn, dawn jinkludu l-ħtieġa li jiġi protett il-proċess tat-teħid ta' deċiżjonijiet tal-istituzzjoni u l-interess pubbliku fir-rigward ta' kwistjonijiet militari u ta' difiża u tar-relazzjonijiet internazzjonali. Jekk l-aċċess jinċaħad fl-istadju inizjali, tista' tiġi ppreżentata applikazzjoni konfermatorja. Fl-2019, il-Kunsill irċieva 2 567 talba inizjali għal aċċess għal dokumenti u 40 applikazzjoni konfermatorja, li kienu jeħtieġu l-analiżi ta' 8 222 dokument. Fl-istadju inizjali, ingħata aċċess sħiħ għal 6 145 dokument (kważi 75%) u aċċess parzjali għal 470 dokument (kważi 6%). Wara l-applikazzjonijiet konfermatorji, ingħata aċċess sħiħ għal 61 dokument u aċċess parzjali għal 50 dokument. Id-dokumenti mitluba kienu relatati ma' għadd ta' oqsma ta' politika, b'mod partikolari l-ġustizzja u l-affarijiet interni (18%), ir-relazzjonijiet esterni (15%) u l-politika ekonomika u monetarja (10%). Aktar minn 35% tat-talbiet waslu mid-dinja akkademika u kważi 26% ġew minn rappreżentanti ta' diversi organizzazzjonijiet tas-soċjetà ċivili u tas-settur privat. Verżjoni testwali Il-grafika turi li fuq talba inizjali, ingħata aċċess sħiħ għal 6145 dokument (74.7%), aċċess parzjali għal 470 dokument (5.7%). Talbiet għal aċċess għal dokumenti ġew irrifjutati għal 1792 dokument (19.5%). Rapport annwali dwar l-aċċess għad-dokumenti għall-2019 Fittex fir-reġistru pubbliku